section_heading: Studij
paragraph_text: Kad je skladatelj i političar Petar Konjović (1883. – 1970.) pokrenuo u Novom Sadu 20. travnja 1919. novi dnevni list "Jedinstvo" kao organ Demokratske stranke, Kašanin mu se našao pri ruci, ali je ubrzo, još istog mjeseca, otišao u Pariz studirati na Sorboni povijest umjetnosti, usporednu povijest književnosti i ruski jezik s književnošću. Kao dopisnik "Jedinstva" iz Pariza više je naginjao dopisima književnog i umjetničkog sadržaja. I pored mnogih obećanja, dugo nije dobivao stipendiju za studij u Parizu, ni honorare za dopise objavljene u "Jedinstvu". Stipendiju je dobio tek krajem 1920., kad se i oženio studenticom Katarinom Martinović Ljaljom, kćerkom ruskom emigranta crnogorskog porijekla. Sljedeće jeseni rodio mu se sin Mirko. Tada se podvrgao akademskoj disciplini, odložio pisanje i, sustavno učeći i polažući ispite, u proljeće 1923. godine diplomirao estetiku i povijest umjetnosti te se vratio u Beograd.